Jan E. Jørgensen (V), 2024-11-20:
Det er med tunge skridt, at jeg er trasket op på Folketingets talerstol, og allermest havde jeg haft lyst til at bede den forrige taler om at hilse fra Venstre og sige, at vi stemmer for lovforslaget, og så gå hjem og ærgre mig, for det er virkelig, virkelig ærgerligt, at vi er nået dertil, at vi skal vedtage det her lovforslag.
Det sker ikke uden kamp.
Venstre har kæmpet, siden lovforslaget blev fremsat første gang i december 2021, og det er jo så i hvert fald lykkedes at holde det væk nu i næsten 3 år.
Vi har haft en ganske fin ordning, hvor kunstneriske ydelser er momsfritaget, og jeg må sige, at jeg stadig væk er uforstående over for, at man ikke kan momsfritage i den situation, man sælger rettigheder i i den danske model.
Altså, man kunne sige, at Anne Linnet gik ned til min frisør og sagde: Nu skal du høre, jeg har skrevet nogle gode sange; kunne du tænke dig at spille dem, mens du klipper dine kunder, og du skal kun give 50 øre, hver gang du spiller en sang?
Man kan sige sig selv, at det jo ikke kan lade sig gøre, medmindre Anne Linnet kun må få spillet sin musik i ganske få frisørforretninger, og medmindre min frisør har tænkt, at kunderne ikke behøver at høre andet end Anne Linnet.
Så i praksis fungerer det på den måde, at alle kunstnerne har sluttet sig sammen i noget, der hedder Koda, som de selv ejer hundrede procent, og så er det Koda, der forestår det praktiske arbejde med at indkræve de her rettigheder.
Og næste skridt for juristerne var så at sige: Hvis I ikke vedtager den her lov, laver vi et styresignal, der rammer det videre salg, hvis vi f.eks. taler tv-pakker, nemlig sådan at når fru Jørgensen køber en tv-pakke fra YouSee, bliver det led så momsfritaget.
Og hvis man ikke kan indskyde f.eks. en tv-pakkeudbyder og en rettighedshaverorganisation som led imellem kunstneren og slutbrugeren, så er momsfritagelsen jo intet værd i mange, mange situationer, nemlig der, hvor vi taler om afspilning af musik og tv ude hos forbrugerne eller i butikker osv.
Venstre fik foranlediget – det var mig, men det var især vores daværende skatteordfører, fru Louise Elholm – at der blev udarbejdet et notat.
Og det var ikke hvem som helst, Folketinget fik til det
Det var Henrik Øe, som ud over at være advokat hos Gorrissen også har en fortid som dommer ved Østre Landsret og nok så vigtigt generaladvokat ved EU.
Og med hensyn til det, som flere har spurgt til, så foreligger der ingen åbningsskrivelse fra EU, og besøget hos kommissæren var sådan lidt noget med, at kommissæren sagde: Det er sådan set op til jer selv.
Men det er jo dermed også op til os selv at løbe risikoen for, at der kommer en sag ved EU-Domstolen, skal man lige huske på.
Men altså, juristerne i Justitsministeriet og Skatteministeriet fastholder, at deres tolkning af EU-retten, herunder de afgørelser, der er faldet, gør, at vi altså er nødt til at afskaffe den momsfritagelse, som vi har haft i mange år.
Det er en utilfredsstillende situation at stå sådan her påstand mod påstand.
Folketingets jurist siger ét, regeringens jurister siger noget andet, og derfor burde man jo have en eller anden form for model, hvor man kunne løse sådan nogle tvister fremadrettet.
Det kunne være, man kunne løse det ved en voldgift.
Men disse muligheder er der ikke på nuværende tidspunkt, og derfor er vi desværre tvunget til at gennemføre den her lov, i hvert fald er der ikke rigtig nogen vej udenom, når man er regeringsparti.
Fordelen ved at gøre det ved lov og ikke ved det styresignal, som vi jo er blevet truet med, er, at så beholder vi provenuet.
Det vil sige, at så er det op til os i Folketinget at afgøre, hvad vi så skal gøre med det provenu, der kommer ind, og der er jo nogle, der får nogle dyrere tv-pakker, og der er nogle rettighedshavere, der mister en momsfritagelse, og det er jo de to, vi skal se på hvordan vi kan bruge provenuet til at gøre tilværelsen noget lettere for.
Nok så vigtigt skal vi også have set på ikrafttrædelsestidspunktet.
Det er ganske enkelt ikke rimeligt, hvis den her lov bliver vedtaget med ikrafttræden den 1. januar, når man tænker på, hvor lang tid skattemyndighederne selv skal bruge for at ændre i deres systemer.
Så må vi altså også acceptere, at erhvervslivet også har brug for tid til at ændre sin opkrævning.
For ellers vil de jo risikere at skulle betale en moms, som de ikke kan nå at opkræve hos deres kunder.
Men det er bestemt ikke, fordi jeg har lyst til at vedtage denne lov.
Men der er ikke rigtig andre muligheder – desværre.